CELEX: 32014R0277
Language: hu
Date: 2014-03-19 00:00:00
Title: A Bizottság 277/2014/EU végrehajtási rendelete ( 2014. március 19. ) az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérésről

20.3.2014   
            
            
               HU
            
            
               Az Európai Unió Hivatalos Lapja
            
            
               L 82/1
            
         
      A BIZOTTSÁG 277/2014/EU VÉGREHAJTÁSI RENDELETE
   
   (2014. március 19.)
   az 1967/2006/EK tanácsi rendelettől a szlovén felségvizeken folytatott halászatban alkalmazott, „volantina” típusú vonóhálók telepítésének a parttól számított legkisebb távolsága és legkisebb mélysége tekintetében történő eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
   mivel:
   
               (1)
            
            
               Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászeszközöket használni a parttól számított három tengeri mérföld távolságon vagy az 50 méteres izobáton belül, ahol ez a mélység a parttól számított kisebb távolságon belül elérhető.
            
         
               (2)
            
            
               A Bizottság valamely tagállam kérésére lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.
            
         
               (3)
            
            
               A Bizottsághoz 2013. február 8-án kérelem érkezett, amelyben Szlovénia a „volantina” típusú vonóhálók használatának a szlovén felségvizeken 50 méternél kisebb mélységben, a parttól számított 1,5–3 tengeri mérföldes sávban történő használata tekintetében kérelmezte az említett rendelet 13. cikke (1) bekezdésének első albekezdésétől való eltérést.
            
         
               (4)
            
            
               A kérelem olyan hajókra vonatkozik, amelyek a szóban forgó halászatban már több mint öt éve igazoltan tevékenységet folytatnak, és amelyek a Szlovénia által 2014. február 13-án, az 1967/2006/EK rendelet 19. cikkének (2) bekezdésével összhangban elfogadott halászati gazdálkodási terv (2) keretében végzik tevékenységüket. Az említett hajók szerepelnek a Bizottságnak az 1967/2006/EK rendelet 13. cikkének (9) bekezdése szerinti követelményeknek megfelelően elküldött listán.
            
         
               (5)
            
            
               A gazdálkodási terv biztosítja, hogy a halászati erőkifejtés a jövőben ne emelkedjen, mivel halászati engedélyt csak 12 hajó részére állítanak ki, amelyek összes erőkifejtése 178 bruttó tonnának felel meg; ez utóbbi mennyiség halászatát már korábban engedélyezték Szlovénia számára.
            
         
               (6)
            
            
               Eltérés iránti kérelmét Szlovénia naprakész tudományos és műszaki indoklással támasztotta alá.
            
         
               (7)
            
            
               2013. április 8–12-én megtartott plenáris ülésén a Halászati Tudományos, Műszaki és Gazdasági Bizottság (HTMGB) értékelte a Szlovénia által kért eltérést és a vonatkozó gazdálkodási terv tervezetét.
            
         
               (8)
            
            
               A Szlovénia által kért eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.
            
         
               (9)
            
            
               Sajátos földrajzi korlátokat is figyelembe kell venni, nevezetesen azt, hogy Szlovénia felségvizei egyetlen ponton sem érik el az 50 méteres mélységet. A fenékvonóhálós halászhajók – a „volantina” típusú vonóhálót üzemeltető hajókat is beleértve – ezért jelenleg kizárólag 3 tengeri mérföldes tengersávon kívül folytatnak tevékenységet, ahol a halászterületeket jelentősen korlátozza a kereskedelmi hajózás számára kijelölt terület.
            
         
               (10)
            
            
               A „volantina” típusú vonóhálóval folytatott halászat nem hajtható végre más eszközökkel, nincs jelentős hatása a tengeri környezetre, többek között a védett élőhelyekre, és nem befolyásolja a vonóhálótól, kerítőhálótól vagy hasonló vontatott hálóktól eltérő hálókat használó hajók halászati tevékenységét.
            
         
               (11)
            
            
               A Szlovénia által kért eltérés csupán korlátozott számú hajót érint, szám szerint 12-t. E hajók lajstromozási száma szerepel a gazdálkodási tervben.
            
         
               (12)
            
            
               Az érintett halászati tevékenységek megfelelnek az 1967/2006/EK rendelet 4. cikkében, 8. cikke (1) bekezdésének h) pontjában és 9. cikkének (3) bekezdésében meghatározott feltételeknek. A „volantina” típusú vonóhálót üzemeltető halászhajók tevékenységét a szlovén gazdálkodási terv szabályozza annak érdekében, hogy az 1967/2006/EK rendelet III. mellékletében említett fajok kifogott mennyisége a lehető legkisebb legyen.
            
         
               (13)
            
            
               A „volantina” típusú vonóhálót üzemeltető hajók nem halásznak lábasfejűekre.
            
         
               (14)
            
            
               A szlovén hatóságok halászati gazdálkodási terve az 1967/2006/EK rendelet 13. cikke (9) bekezdésének harmadik albekezdésében és az 1224/2009/EK tanácsi rendelet (3) 14. és 15. cikkében rendelkezik a halászati tevékenységek felügyeletéről.
            
         
               (15)
            
            
               A kérelmezett eltérést ezért engedélyezni kell.
            
         
               (16)
            
            
               Indokolt előírni, hogy Szlovénia kellő időben és a gazdálkodási tervben előírt felügyeleti tervnek megfelelően jelentést tegyen a Bizottságnak.
            
         
               (17)
            
            
               Indokolt korlátozni az eltérés időbeli hatályát azért, hogy legyen lehetőség gyors korrekciós gazdálkodási intézkedések meghozatalára abban az esetben, ha a Bizottságnak benyújtott jelentés szerint a kiaknázott állomány védelmi helyzete romlana, és egyben arra is, hogy egy későbbi, kiigazított gazdálkodási terv szilárdabb tudományos alapokra épüljön.
            
         
               (18)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT A RENDELETET:
   1. cikk
   Eltérés
   Az 1967/2006/EK rendelet 13. cikkének (1) bekezdése a szlovén felségvizeknek a parttól számított 1,5–3 tengeri mérföldes sávjában – mélységtől függetlenül – nem alkalmazandó azokra a „volantina” típusú vonóhálót üzemeltető hajókra, amelyek:
   
               a)
            
            
               a szlovén gazdálkodási tervben említett lajstromozási számmal rendelkeznek;
            
         
               b)
            
            
               a szóban forgó halászatban már több mint öt éve igazoltan tevékenységet folytatnak, és a jövőben nem növelik az alkalmazott halászati erőkifejtést; és
            
         
               c)
            
            
               rendelkeznek halászati engedéllyel és a Szlovénia által az 1967/2006/EK rendelet 19. cikkének (2) bekezdésével összhangban elfogadott halászati gazdálkodási terv keretében végzik tevékenységüket.
            
         2. cikk
   Felügyeleti terv és jelentéstétel
   Szlovénia az 1. cikk c) pontjában említett gazdálkodási tervben előírt felügyeleti tervvel összhangban e rendelet hatálybalépésétől számítva három éven belül jelentést tesz a Bizottságnak.
   3. cikk
   Hatálybalépés és az alkalmazás időtartama
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ez a rendelet 2017. március 23-ig alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. március 19-én.
      
         
            a Bizottság részéről
         
         
            az elnök
         
         José Manuel BARROSO
         
      
   
   
      (1)  HL L 36., 2007.2.8., 6. o.
   
      (2)  A 2014.2.13-I 34200-2/2014/4. sz. határozat.
   
      (3)  A Tanács 2009. november 20-i 1224/2009/EK rendelete a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).